Document ID: 32007D0489

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιουλίου 2007
που θεσπίζει την οικονομική συμβολή της Κοινότητας στις δαπάνες που πραγματοποιούνται στα πλαίσια των μέτρων έκτακτης ανάγκης που λαμβάνονται για την καταπολέμηση της ψευδοπανώλης στη Δανία το 2005
[κοινοποιηθείσα υπό τον αριθμό Ε(2007) 3315]
(Το κείμενο στη δανική γλώσσα είναι το μόνο αυθεντικό)
(2007/489/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 4 παράγραφος 2,
Εκτιμώντας τα ακόλουθα:
(1)
Κρούσματα ψευδοπανώλης εμφανίστηκαν στη Δανία το 2005. Η εμφάνιση της ασθένειας αυτής αποτελεί σοβαρό κίνδυνο για το κοινοτικό ζωικό κεφάλαιο.
(2)
Προκειμένου να προληφθεί η εξάπλωση της νόσου και να διευκολυνθεί η εκρίζωσή της το συντομότερο δυνατό, η Κοινότητα πρέπει να συμμετάσχει χρηματοδοτικά στις επιλέξιμες δαπάνες που πραγματοποίησε το εν λόγω κράτος μέλος για τη λήψη έκτακτων μέτρων καταπολέμησης της νόσου, όπως προβλέπεται στην απόφαση 90/424/ΕΟΚ.
(3)
Με την απόφαση 2006/579//ΕΚ της Επιτροπής, της 24ης Αυγούστου 2006, σχετικά με τη χρηματοδοτική συνεισφορά της Κοινότητας για την εξάλειψη της ψευδοπανώλης των πτηνών στη Δανία το 2005 (2), χορήγησε οικονομική συμβολή σε ποσοστό 50 % των επιλέξιμων για κοινοτική χρηματοδότηση δαπανών με σκοπό την εφαρμογή των μέτρων που λήφθηκαν για την καταπολέμηση αυτής της εκδήλωσης της νόσου.
(4)
Σύμφωνα με την εν λόγω απόφαση, η κοινοτική οικονομική συνεισφορά πρόκειται να καταβληθεί βάσει του αιτήματος που υποβλήθηκε από τη Δανία στις 23 Οκτωβρίου 2006 και τα δικαιολογητικά έγγραφα που καθορίζονται στο άρθρο 7 του κανονισμού (ΕΚ) αριθ. 349/2005 της Επιτροπής, της 28ης Φεβρουαρίου 2005, ο οποίος καθορίζει τους κανόνες σχετικά με την κοινοτική χρηματοδότηση των επειγουσών παρεμβάσεων και καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3).
(5)
Λαμβάνοντας υπόψη τα ανωτέρω, πρέπει τώρα να καθοριστεί, το συνολικό ποσό της κοινοτικής χρηματοδοτικής συνδρομής για τις επιλέξιμες δαπάνες που συνδέονται με την εκρίζωση της ψευδοπανώλης στη Δανία το 2005.
(6)
Με βάση τα αποτελέσματα των επιθεωρήσεων που διενεργήθηκαν από την Επιτροπή σύμφωνα με τους κοινοτικούς κανόνες στον κτηνιατρικό τομέα και τους όρους χορήγησης κοινοτικής χρηματοδοτικής ενίσχυσης, το συνολικό ποσό των δαπανών που υποβλήθηκε δεν μπορεί να αναγνωριστεί ως επιλέξιμο για κοινοτική χρηματοδοτική συνδρομή.
(7)
Οι παρατηρήσεις της Επιτροπής, η μέθοδος υπολογισμού των επιλέξιμων δαπανών και τα τελικά συμπεράσματα κοινοποιήθηκαν στη Δανία με επιστολή στις 8 Μαρτίου 2007.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συνολική κοινοτική οικονομική συμβολή στις δαπάνες που συνδέονται με την εκρίζωση της ψευδοπανώλης από τη Δανία το 2005, σύμφωνα με την απόφαση 2006/579/ΕΚ, ορίζεται σε 219 385,67 ευρώ.
Άρθρο 2
Η παρούσα απόφαση απευθύνεται στο Βασίλειο της Δανίας.
Βρυξέλλες, 11 Ιουλίου 2007.

Labels: 2
19
6
18
15